​את המאכל הזה אני מכינה בכל שנה לכבוד האביב, לכבוד אהובי שחוגג יום הולדת בזמן הזה. האכילה והמאכל הפכו להיות טקס יומולדת, שאף אחד מאיתנו לא מוותר עליו. שמחה להפוך את המסורת הזו למתכון. מה עושה אותו? אהבה, פשטות, ותשומת לב - במלאכת הקילוף, המילוי, ובבישול הארוך שבו מוסיפים את המים בהדרגה. חג שמח.
מכינים את הארטישוקים: חותכים את הגבעול, ומורידים את העלים - מתחילים מבחוץ, קצת קשה אך בסוף זורם. מגיעים אל העלים העדינים במרכז, ובעזרת סכין כמו בסרטון חותכים - בין החיבור של העלים לאמצע. יתגלה החלק השעיר, ואז הכי יעיל זה "לחפור" בעזרת כפית עד שנוצרת גומה ויש לנו בעצם קערית קטנה. אפשר לשטוף או לטבול בקערה של מים כדי להוריד את השיערות. לאחר מכן, עם הסכין אנחנו "מנקים" את החלק החיצוני שקילפנו מן העלים - חותכים את החלקים מן העלים כך ששטח הפנים החיצוני יהיה חלק. אני ממליצה על סכין טורנה לפעולה הזו, ובכלל זו סכין שימושית שאני ממליצה שתהיה במטבח.
אם רוצים להכין מראש אפשר גם לשמור את התחתיות ארטישוק בקופסה אטומה עם מי לימון במקרר למשך יום.
הכנת המילוי והתבשיל: בוררים את העדשים אם יש צורך, ושוטפים היטב ומסננים. חותכים את הכרשה לטבעות, ואת תפוח האדמה לקוביות קטנות (לא יותר מסנטינמטר). מטגנים כרשה עם שמן זית בנדיבות, לאחר חמש דקות מוסיפים את העדשים, מוסיפים שתי כוסות מים בהדרגה, ואת התבלינים ומבשלים 10-12 דקות. מכניסים אל הסיר את קוביות תפוח האדמה, מוסיפים מעט מן המים ומבשלים עוד 10 דקות.
מכבים את האש, ומעבירים רבע מן התבשיל לקערה. מוסיפים את אגוזי המלך וטוחנים בעזרת בלנדר מוט, או בבלנדר. מוסיפים לתערובת הטחונה עוד כף גדושה מן התבשיל ומערבבים.
לא לדחוס מדי, ולא לערום הרבה מדי.
על מחבת non-stick מחממים שמן זית, וצורבים את תחתיות הארטישוק. לאחר חמש דקות הופכים אותן וצורבים דקה. מעבירים את התחתיות לסיר ומניחים על מצע העדשים ותפוח האדמה כשהמילוי פונה כלפי מעלה. מביאים לרתיחה ומבשלים על אש בינונית, כשהסיר מכוסה למחצה. אין צורך לערבב אלא רק להוסיף מים בהדרגה - כל פעם שהם מתאדים להוסיף קצת. לאחר שעת בישול הוסיפו את מיץ הלימון ואת עשבי התיבול, ובשלו לארבעים דקות נוספות עד שעה על להבה נמוכה כשהסיר מכוסה.
ככל שזמן הבישול יהיה ארוך יותר התחתיות יתרככו ויהיו נימוחות.